ET Euroopa Liidu Teataja C 51/38

31. detsembril 2009 esitatud hagi — De Post versus komisjon

(Kohtuasi T-514/09)

2010/C 51/73

Kohtumenetluse keel: inglise

Pooled

Hageja: De Post NV van publiek recht (Brüssel, Belgia) (esindajad: advokaadid R. Martens ja B. Schutyser)

Kostja: Euroopa Komisjon

Hageja nõuded

— tühistada Euroopa Liidu Väljaannete Toimetuse otsus sõlmida hankemenetluses nr 10234 Euroopa Liidu Teataja, raamatute, muude perioodikaväljaannete ning trükiste igapäevane transport ja kohaletoimetamine (ELT 2009/S 176-253034) leping „Entreprises des Postes et Télécommunications Luxembourg’iga” ja mitte hagejaga, nagu viimasele teatati 17. detsembril 2009;

— juhuks, kui Väljaannete Talitus on kohtuotsuse väljakuulutamise kuupäevaks hankemenetluses nr 10234 juba allkirjastanud lepingu Entreprises des Postes et Télécommunications Luxembourg’iga, siis tunnistada nimetatud leping õigustühiseks;

— mõista hageja kasuks välja hüvitis ja intressid vaidlustatud otsusega tekitatud kahju eest summas, mis esialgse hinnangu kohaselt on 2 386 444,94 eurot, millele lisanduvad viivitus- ja liitintressid alates käesoleva hagi esitamise kuupäevast;

— mõista kohtukulud, seal hulgas õigusalase nõustamisega seotud kulud välja Euroopa Komisjonilt.

Väited ja peamised argumendid

Käesolevas hagis palub hageja esiteks tühistada Euroopa Liidu Väljaannete Talituse (edaspidi „väljaannete talitus”) 17. detsembri 2009. aasta otsus sõlmida hankemenetluses nr 10234 Euroopa Liidu Teataja, raamatute, muude perioodikaväljaannete ning trükiste igapäevane transport ja kohaletoimetamine (ELT 2009/S 176-253034) leping „Entreprises des Postes et Télécommunications Luxembourg’iga”, ja sellest tulenevalt jätta hagejaga leping sõlmimata, ja teiseks palub hageja hüvitist hinnangulises summas 2 386 444,94 eurot kahju eest, mida tema pakkumuse tagasilükkamisega hagejale väidetavalt tekitati.

Oma hagi toetuseks esitab hageja ainult ühe väite, mis koosneb neljast osast.

Hageja esimene ja ainus väide tugineb sellele, et väljaannete talitus väidetavalt rikkus läbipaistvuse ja pakkujate võrdse kohtlemise põhimõtteid, mis on ette nähtud ELTL artiklis 15 ja nõukogu 25. juuni 2002. aasta määruse (EÜ, Euratom) nr 1605/2002, mis käsitleb Euroopa ühenduste üldeelarve suhtes kohaldatavat finantsmäärust, (1) (edaspidi „finantsmäärus”) artiklis 89, kuna ta eiras kohustust sõlmida leping valikukriteeriumite hindamise alusel vastavalt finantsmääruse artikli 100 lõikele 1, jättis oma otsuse nõuetekohaselt põhjendamata (ELTL artikli 296 rikkumine) ja väidetavalt tegi mitmeid ilmseid hindamisvigu, mis muudab kehtetuks otsuse, mille kohaselt majanduslikult soodsaimaks tunnistati Post Luxembourg’i pakkumus ja mitte hageja oma.

Oma väite esimeses osas kinnitab hageja, et väljaannete talitus ei tuginenud oma otsuses valiku- ja hindamiskriteeriumitele, rikkudes finantsmääruse artikli 100 lõiget 1.

Oma väite teises osas leiab hageja, et väljaannete talitus kohaldas pakkumuste hindamisel erinevaid teiseseid kriteeriume, mis ei sisaldunud lepingudokumentides, ja et ta rikkus ka läbipaistvuse põhimõtet, mis on ette nähtud ELTL artiklis 15 ja finantsmääruse artiklis 89.

Oma väite kolmandas osas väidab hageja, et väljaannete talitus ei olnud lepingu sõlmimise kindlaksmääramata tehniliste kriteeriumite kohaldamisel järjekindel, välistades hindamisprotsessi igasuguse läbipaistvuse.

Oma väite neljandas osas väidab hageja, et väljaannete talitus — rikkudes ELTL artikleid 15 ja 296, finantsmääruse artiklit 89 ja ka üldisi menetlusreegleid, milleks on põhjendamiskohustus ja läbipaistvuse kohustus — ei ole pakkumustele antud hinnangut asjakohaselt ja ühemõtteliselt põhjendanud, kuna otsuse põhjendus on hageja sõnul vastuoluline ja sisaldab ilmseid hindamisvigu.

Lisaks väidab hageja, et kuivõrd otsus rikub Euroopa õigust, siis on väljaannete talitus teinud vea, mille eest ta on vastutav ELTL artikli 340 alusel. Täpsemalt väidab hageja, et tingituna otsusest sõlmida leping Post Luxembourg’iga ja mitte temaga on talle tekitatud olulist kahju, mis seisneb võimaluses, et temaga sõlmitakse leping, ja kõigis selle pakkumuse ettevalmistamiseks ja muutmiseks, ning oma seisukohtade kaitsmiseks tehtud kulutustes.

(1) Nõukogu 25. juuni 2002. aasta määrus (EÜ, Euratom) nr 1605/2002, mis käsitleb Euroopa ühenduste üldeelarve suhtes kohaldatavat finantsmäärust (ELT L 248, lk 1; ELT eriväljaanne 01/04, lk 74.